

**RUHNU VALLAVALITSUS**

Lugupeetad rahandusminister ja Ruhnus, 20.06.2025 nr 9.-1.3./25/5-1

Eesti Energia omaniku esindaja Jürgen Ligi

info@fin.ee

Koopia: Energeetika- ja keskkonnaminister Andres Sutt

info@kliimaministeerium.ee

Regionaal- ja põllumajandusminister Hendrik Johannes Terras

info@agri.ee

**Pöördumine**

Saarte Energiaagentuur on teiste Euroopa saareliste energiaagentuuride eeskujul meretagustele omavalitsustele abiks puhtale ja soodsale energiale üleminekul. Agentuuri rolliks tehniliste lahenduste väljapakkumise kõrval on ka välisvahendite kaasamine nii EL allikatest kui erakapitali näol.

17. juunil agentuuri üldkoosolekule Ruhnu saabumisel külastasime sadamas paiknevat jõujaama, mis 2018. aastal Eesti Energia tütrafirmade Enefit Green ja Elektrilevi poolt loodud autonoomse lahenduse abil peaks olema mandri võrguga ühendamata energiasüsteemi juhtimiskeskus. 50 kW tuulegeneraator (ilmselt ebapiisava võimsusega) on üle kuu aja seisnud, sest ei ühildu sakslaste paigaldatud 220 kWh akusalvestiga (ka selle võimsus on saare tarbimise ja energiatootmise katkendlikkuse tõttu ebapiisav). Lahenduse mittetoimise tõttu peab hetkel ületootmise vältimiseks 210 kW päiksepargi invertereid käsitsi välja lülitama. Tuulisel ja päikselisel päeval oli seega elektri tootjaks diiselgeneraator, millele kütuse tarnimine Eesti kaugeimale saarele kulukas. Ka tuuliku tootlikkust juhtimiskeskusest ei näe, aku hooldus toimub tihti üle interneti ja kohapeale ei tulda. Hilisema koosoleku ajal oli vool kõikuv ja esines kogu saart kattev katkestus. Tuule- ja päikseenergia osakaal on langenud allapoole sihiks seatud 50%.

Avariiline olukord on Ruhnus kestnud juba paar aastat. Vallale kontaktiks antud Enefiti töötaja rahustab, et olukord on kontrolli all. Nende kodulehelt vaatab vastu teade eeskujulikust taastuvenergia süsteemist. Agentuuri palvele määrata Eesti elektrivõrgust eraldi toimivale saarele regionaalpoliitilise meetmena soodne fikseeritud elektrihind vastas Kliimaministeeriumi energeetikaosakond, et seda ei sa teha, sest diisli vedu saarele põhjustab kõrge omahinna.

Suvi on Ruhnu jaoks erakordselt oluline, sest külastajate abiga teenitakse aastaringselt saarel elamiseks vajalik tulu. Lisaks praamiühendusest tulenevatele riskidele ei tohiks levida teadmine, et Ruhnu stabiilne elektrivarustus pole tagatud. Väikesaarel on kõik eeldused oma mikrovõrgul põhineva 680 MWh aastase tarbimise katmiseks vaid tuule-, päikse-ja salvestusvõimsusega. **Palume viivitamatult määrata Ruhnu elektrisüsteemi korrastamise eest vastutaja, kes tagaks olemasolevate taastuvenergia võimsuste integreerituse salvestiga, et tehtud investeering juulis ja augustis eesmärgipäraselt toimiks**. Seejärel on energiaagentuur valmis aitama välja töötada perspektiivset lahendust, mis ei nõua diisli vedu Ruhnu.

Lugupidamisega,

Raimet Figol Sulev Alajõe

Ruhnu vallavanem Saarte Energiaagentuuri juhataja